
	Ο ποιητής Μιχαλής Γκανάς
στο Σπίτι της Κύπρου

Παρουσία πολλών ανθρώπων των Γραμμάτων και των Τεχνών, και μεγάλου ακροατηρίου, το Σπίτι της Κύπρου και οι Εκδόσεις Μελάνι διοργάνωσαν τη Δευτέρα 28 Ιανουαρίου 2019, στο Σπίτι της Κύπρου, τιμητική εκδήλωση για τον ποιητή Μιχάλη Γκανά.

Ο Μιχάλης Γκανάς γεννήθηκε στον Τσαμαντά Θεσπρωτίας το 1944. Από το 1962 ζει και εργάζεται στην Αθήνα. Σπούδασε νομικά χωρίς να ολοκληρώσει τις σπουδές του. Βιβλιοπώλης για μια δεκαπενταετία, συνεργάστηκε αργότερα με την κρατική τηλεόραση ως επιμελητής λογοτεχνικών εκπομπών και σεναριογράφος. Από το 1989 έως το 2005 εργάστηκε ως κειμενογράφος σε διαφημιστική εταιρία.  Ποιήματά του έχουν μεταφραστεί σε διάφορες γλώσσες, ενώ στίχοι του έχουν μελοποιηθεί από γνωστούς Έλληνες συνθέτες. Μετέφρασε τις «Νεφέλες» του Αριστοφάνη για το Θέατρο Τέχνης – Κάρολος Κουν και τους «Επτά επί Θήβας» του Αισχύλου για το ΔΗΠΕΘΕ Πατρών.  Το 1994 τιμήθηκε με το Κρατικό Βραβείο Ποίησης, για το βιβλίο του «Παραλογή» και το 2009 με το βραβείο Καβάφη. Τον Δεκέμβριο του 2011 τιμήθηκε με το Βραβείο Ποίησης του Ιδρύματος Πέτρου Χάρη της Ακαδημίας Αθηνών για το σύνολο του έργου του. 

«Ευθύς και τίμιος άνθρωπος με πρωτογενή και φυσική σεμνότητα όπως πρωτογενής είναι και η ποιητική του τέχνη» είπε για τον Μιχάλη Γκανά, ο ποιητής, δοκιμιογράφος, Διευθυντής του περιοδικού «Νέα Ευθύνη», Δημήτρης Κοσμόπουλος. Εμβαθύνοντας στον ποιητικό λόγο του τιμώμενου δημιουργού, ο ομιλητής επεσήμανε ότι «Δίχως να καταργεί την ετερότητά του ο Μ.Γ. είναι ο ποιητής εκείνος που περισσότερο από κάθε άλλον υπάκουσε στα κελεύσματα της συλλογικής έκφρασης με την ταπείνωση και την επιμονή του κατηχούμενου, για να τα προσλάβει και να τα μορφώσει σε σημερινό λόγο». Συνεχίζοντας, μεταξύ άλλων, υπογράμμισε ότι «Δεν υπάρχει, νομίζω, άλλος νεότερος ποιητής μας με το θρόισμα της συλλογικής δημιουργίας, τόσο φυσικά και οργανικά ενταγμένος στον λόγο του, τόσο ώστε αυτός ο λόγος να γίνεται η ψυχή του».
Στη συνέχεια, ο Μιχάλης Γκανάς συνομιλώντας με τον Δημήτρη Κοσμόπουλο και διαβάζοντας ποιήματά του, ανακάλεσε και μοιράστηκε με το ακροατήριο παιδικές αναμνήσεις και μνήμες, σημαντικές προσωπικές στιγμές αλλά και γεγονότα που σημάδεψαν τη ζωή και το έργο του, ενώ αναφέρθηκε στην οικογένειά του, σε φίλους και στους ανθρώπους που τον επηρέασαν και τον συντρόφεψαν στην προσωπική και επαγγελματική του πορεία αλλά και στην περιπέτεια της ποιητικής του δημιουργίας και έκφρασης.

